《同永叔和介甫昭君曲》
宋代·刘敞

汉家离宫三十六，宫中美女皆胜玉。昭君更是第一人，自知等辈非其伦。

耻捐黄金买图画，不道丹青能乱真。别君上马空反顾，朔风吹沙闇长路。

此时一见还动人，可怜怏怏使之去。早知倾国难再得，不信傍人端自误。

黄河入海难却来，昭君一去不复回。青冢消摧人迹绝，惟有琵琶声正哀。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。